55. schôdza NR SR - 5.deň - A. dopoludnia
Dátum: 2022-02-09
Poslanec: Krúpa, Juraj (SaS)
Druh vystúpenia: Vystúpenie v rozprave

83. Ďakujem. Vážený pán predsedajúci, Národná rada Slovenskej republiky schválila návrh o uzavretí rozpravy v zmysle § 35 ods. 7 rokovacieho poriadku kvôli opätovnému narušovaniu poriadku v rokovacej sále. Niekoľkí poslanci, ktorí boli ešte prihlásení do rozpravy, využili svoje právo odovzdať svoj písomný prejav predsedajúcemu podľa § 35 ods. 8 rokovacieho poriadku, pričom pán poslanec Susko v odovzdanom prejave podal dva návrhy a poslanci pán Kéry a pán Fico a pán Faič podali spoločne pozmeňujúci a doplňujúci návrh k predmetnému návrhu. Pán predsedajúci, dajte, prosím, hlasovať o prvom návrhu poslanca Suska o tom, aby v zmysle § 83 ods. 1 v nadväznosti na § 88 ods. 5 zákona o rokovacom poriadku Národná rada Slovenskej republiky nepokračovala v rokovaní o návrhu na vyslovenie súhlasu Národnej rady Slovenskej republiky s Dohodou o spolupráci v oblasti obrany medzi vládou Slovenskej republiky a vládou Spojených štátov amerických. Laurenčík, Milan, podpredseda NR SR 84. Prosím, prezentujme sa a hlasujme o prvom procedurálnom návrhu pána poslanca Suska, o tom, aby Národná rada nepokračovala v rokovaní o tomto návrhu. (Hlasovanie.) Prítomných 139, za 54, proti 69, zdržalo sa 11, nehlasovali 5. Konštatujem, že tento procedurálny návrh pána poslanca Suska sme neschválili. Prosím, pán spravodajca, ďalšie návrhy. Krúpa, Juraj, poslanec NR SR 85. Pán predsedajúci, teraz dajte, prosím, hlasovať o druhom návrhu poslanca Suska o tom, aby v zmysle § 88 ods. 4 zákona o rokovacom poriadku Národná rada Slovenskej republiky odložila rokovanie o návrhu na vyslovenie súhlasu Národnej rady Slovenskej republiky s Dohodou o spolupráci v oblasti obrany medzi vládou Slovenskej republiky a vládou Spojených štátov amerických, a to až do zverejnenia výsledku referenda v tejto veci. Laurenčík, Milan, podpredseda NR SR 86. Prosím, prezentujme a hlasujme o druhom návrhu pána poslanca Suska, o tom, aby Národná rada odložila rokovanie až do zverejnia výsledku referenda v tejto veci. (Hlasovanie.) Prítomných 140, za 53, proti 66, zdržalo sa 8, nehlasovali 13. Konštatujem, že ani tento procedurálny návrh pána poslanca Suska sme neschválili. Prosím, ďalšie hlasovanie. Krúpa, Juraj, poslanec NR SR 87. Ďakujem. Vážený pán predsedajúci, teraz vás požiadam hlasovať o pozmeňujúcom a doplňujúcom návrhu poslancov Kéryho, Fica a Faiča, ktorý sa... som predniesol ako spravodajca v záverečnej reči. Laurenčík, Milan, podpredseda NR SR 88. Prosím, prezentujme a hlasujme o pozmeňujúcom návrhu pánov poslancov Kéryho, Fica a Faiča. (Hlasovanie.) Prítomných 140, za 54, proti 66, zdržalo sa 6, nehlasovali 14. Konštatujem, že ani pozmeňujúci návrh pánov poslancov Kéryho, Fica a Faiča sme neschválili. Prosím, uveďte ďalšie hlasovanie. Krúpa, Juraj, poslanec NR SR 89. Ďakujem. Pán predsedajúci, dajte, prosím, hlasovať o tom, že Národná rada Slovenskej republiky podľa čl. 86 písm. d) Ústavy Slovenskej republiky A. vyslovuje súhlas s Dohodou o spolupráci v oblasti obrany medzi vládou Slovenskej republiky a vládou Spojených štátov amerických B. rozhodla, že dohoda o spolupráci v oblasti obrany medzi vládou Slovenskej republiky a vládou Spojených štátov amerických je medzinárodnou zmluvou podľa čl. 7 ods. 5 Ústavy Slovenskej republiky, ktorá má prednosť pred zákonmi. Laurenčík, Milan, podpredseda NR SR 90. Prosím, prezentujme a hlasujme za uznesenie, tak ako ho prezentoval pán spoločný spravodajca. Pripomínam, že na súhlas treba nadpolovičnú väčšinu všetkých poslancov. (Hlasovanie.) Prítomných 140, za 79, proti 60, zdržal sa 1. (Dlhotrvajúci potlesk a pískanie.) Konštatujem, že Národná rada vyslovila súhlas s uvedenou zmluvou. Vážené panie poslankyne, vážení páni poslanci, vyhlasujem päťminútovú prestávku. (Prestávka.)